CELEX: 52013PC0026
Language: lt
Date: 2013-01-30
Title: Pasiūlymas EUROPOS PARLAMENTO IR TARYBOS REGLAMENTAS kuriuo panaikinamas Tarybos reglamentas (EEB) Nr. 1192/69 dėl geležinkelio įmonių bendrųjų apskaitos norminimo taisyklių

|
			
		
		
		52013PC0026
		
			Pasiūlymas EUROPOS PARLAMENTO IR TARYBOS REGLAMENTAS kuriuo panaikinamas Tarybos reglamentas (EEB) Nr. 1192/69 dėl geležinkelio įmonių bendrųjų apskaitos norminimo taisyklių /* COM/2013/026 final - 2013/0013 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO BENDROSIOS
APLINKYBĖS
Reglamentu (EEB) Nr. 1192/69
valstybėms narėms leidžiama kompensuoti 36 išvardytoms geležinkelio
įmonėms už jų prisiimtus įsipareigojimus (tokius kaip
specialios išmokos šeimoms ir pensijos), kurių kitų rūšių
transporto įmonės neprivalo prisiimti. 
Kai norminimo taisyklės taikomos
tinkamai, laikoma, kad tokia valstybės parama yra suderinama su vidaus
rinka, o valstybės narės atleidžiamos nuo įpareigojimo pranešti
apie valstybės pagalbą, nors jos privalo oficialiai paskelbti
sprendimus apie kompensavimą. Šiandien tik kelios valstybės
narės remiasi reglamentu, kad pateisintų kompensacijų išmokas.
Reglamentas buvo priimtas iki geležinkelio
rinkos liberalizavimo ir kai Europos geležinkelio transportas vystėsi
pirmiausiai valstybėse narėse, kuriose veikė ir geležinkelio
paslaugas teikusios, ir geležinkelio infrastruktūrą valdžiusios
integruotos bendrovės. Atsižvelgiant į tokios monopolinės rinkos
aplinkybes, tuo metu reglamentu buvo siekiama užtikrinti, kad geležinkelio
įmonėms ir kitų rūšių transporto įmonėms
būtų sudarytos vienodos konkurencijos sąlygos. 
Nuo XX a. dešimtojo dešimtmečio
Europos lygmeniu buvo priima nemažai teisės aktų leidybos
priemonių (geležinkelio dokumentų rinkinių), kuriomis siekta
atnaujinti geležinkelio transportą, palaipsniui kuriant Europos lygmeniu
integruotą bendrą geležinkelio erdvę. Tais teisės aktais
geležinkelio krovinių ir tarptautinio keleivių vežimo geležinkeliu
rinkos atvertos konkurencijai, o 2012 m. lapkričio 21 d. Europos
Parlamento ir Tarybos direktyva 2012/34/ES, kuria sukuriama bendra Europos
geležinkelių erdvė (nauja redakcija)[1],
nustatyti tam tikri pagrindiniai komercinėms įmonėms taikomi
principai, kaip antai: geležinkelio įmonėms turi būti valdomos
pagal komercinėms įmonėms taikomus principus; už
pajėgumų paskirstymą ir geležinkelio infrastruktūros
apmokestinimą atsakingos įmonės turi būti atskirtos nuo
įmonių, kurios eksploatuoja geležinkelio paslaugas (pagrindinių
funkcijų atskyrimas), taip pat turi būti atskirtos jų
sąskaitos (kad būtų išvengta kryžminio subsidijavimo); pagal ES
kriterijus licenciją gavusiai geležinkelio įmonei turėtų
būti suteikta prieiga prie geležinkelio infrastruktūros
sąžiningomis nediskriminacinėmis sąlygomis; be to,
infrastruktūros administratoriai gali pasinaudoti valstybės
finansavimu.
Reglamentas (EEB) Nr. 1192/69 yra
nenuoseklus ir nesuderinamas su galiojančiomis teisėkūros
priemonėmis dėl keleto priežasčių.
i) Kadangi geležinkelio įmonės turi
būti administruojamos pagal principus, kurie taikomi komercinėms
įmonėms, neleistinos jokios valstybės kompensacijos už
draudimą, pensijas ar kitas veiklos išlaidas (išskyrus tuos atvejus, kai
kompensuojama už viešųjų paslaugų teikimą). Šis principas
ne tik bendrais bruožais pateiktas pagal Sutarties valstybės pagalbos
taisykles, bet ir konkrečiau išdėstytas Valstybės pagalbos
geležinkelio įmonėms gairėse (2008/C 184/07).
ii) Atsižvelgiant į geležinkelio
įmonių, pagal reglamentą turinčių teisę į
kompensaciją, sąrašą ir kompensacijų, kurios gali būti
mokamos geležinkelio įmonėms, tipų klasifikaciją
reglamente, daroma prielaida, kad infrastruktūros administravimas yra
integruotas į geležinkelio įmonių veiklą, o tai
nesuderinama su pagrindinių funkcijų ir sąskaitų atskyrimo
principais. 
iii) Pagal Reglamentą 1192/69 gauti
kompensaciją turi teisę tik 36 geležinkelio įmonės.
Reglamento taikymas galbūt buvo prasmingas, kai tradicinės
geležinkelio įmonės konkuravo tik su kitų rūšių
transportu, o ne su kitomis geležinkelio įmonėmis, tačiau
liberalizuotos rinkos sąlygomis, kai geležinkelio įmonės
tiesiogiai konkuruoja su tradicinėmis monopolijomis, skirtingų
rūšių įmonės neturėtų būti atskiriamos. Jei
geležinkelio įmonėms taikomos finansinės sąlygos skiriasi
(dėl to, kad taikomas reglamentas), naujiems rinkos dalyviams
neužtikrinamos nediskriminacinės prieigos sąlygos. Pavyzdžiui,
naujiems rinkos dalyviams gali būti sunku pritraukti darbuotojų iš
įsitvirtinusių geležinkelio įmonių, nes pastarosios, pagal
reglamentą gaudamos subsidijų, gali pasiūlyti palankesnes
pensijų sąlygas.
Kompensacijų išmokos pagal reglamento IV
kategoriją (pervažų infrastruktūros išlaidos) yra išlaidos,
susijusios su infrastruktūros administratoriaus, kuris pagal Direktyvos
2012/34/ES 8 straipsnį gali pasinaudoti valstybės finansavimu,
funkcijomis. Tad nors kompensacijų išmokos pagal reglamento IV
kategoriją būtų suderinamos su esamais teisės aktais,
reglamento IV kategorija taip pat nereikalinga.
Todėl siūloma iniciatyva panaikinti
reglamentą padės pašalinti ES teisinės tvarkos neatitikimus ir
užtikrinti supaprastinimą, nes bus pašalintas nebeaktualus teisės
aktas.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
2.1         Konsultacijos
2010 m. gegužės mėn. ir
2011 m. birželio mėn. Komisija paprašė, kad valstybės
narės informuotų apie reglamento taikymą Iš atsakymų
paaiškėjo, kad 2007–2010 m. dauguma valstybių narių negavo
geležinkelio įmonių paraiškų ir neišmokėjo
kompensacijų pagal reglamentą. Dauguma valstybių nurodė,
kad jos nemato poreikio priimti reglamentą, o kai kurios aiškiai
nurodė remiančios panaikinimą arba išreiškė nuomonę,
kad reglamentas yra nebeaktualus ar pasenęs. Kai kurios valstybės
narės pasisakė už tai, kad būtų išlaikytos atitinkamos
reglamento kategorijos, tačiau atsižvelgiant į tai, kad kompensacijų
išmokos pagal visas kategorijas, išskyrus IV kategoriją, yra nesuderinamos
su kitais teisės aktais, šio varianto taikyti negalima. Kitos
valstybės narės neišreiškė susidomėjimo arba nepateikė
savo nuomonės dėl poreikio priimti reglamentą. Tik trys
valstybės narės (Belgija, Vokietija ir Airija) pareiškė, kad jos
reglamentu pasinaudojo kaip teisiniu pagrindu mokėti kompensaciją
2008–2010 m.
Kompensacijų išmokos 2010 m. (apskaičiuotos arba
faktinės) pagal Reglamentą 1192/69, kaip nurodė valstybės narės
(mln. EUR)
   || I kategorija Žala arba sužalojimas darbe || III kategorija Pensijos || IV kategorija Pervažos || Iš viso 
 Belgija || (0,322) || - || - || (0,322) 
 Vokietija || - || - || 72,8 || 72,8 
 Airija || - || 24,1 || 4,2 || 28,3 
 Iš viso || (0,322) || 24,1 || 77,0 || 100,8 
Be to, neseniai Lenkija informavo
Komisiją apie 2012 m. atliktas 7,9 mln. EUR
kompensacijų išmokas įmonei PKP PLK (pagal IV kategoriją).
Valstybės narės šiandien taiko tik
trijų kategorijų kompensacijas (I, III ir IV). Tam tikros reglamente
numatytos kompensacijų kategorijos nebegalioja (V–VIII). Jokių
kitų kategorijų (II ir IX–XV) kompensacijos netaikomos.
Išskyrus tuos atvejus, kai kompensacijos
mokamos už viešųjų paslaugų teikimą, valstybės
kompensacinės išmokos geležinkelio įmonėms yra nesuderinamos su
geležinkelio įmonių administravimo principais pagal komercinėms
įmonėms taikomus principus ir pagal valstybės pagalbai,
sąskaitų atskyrimui ir lygiai prieigai prie geležinkelio
infrastruktūros taikomas ES taisykles. Reglamento IV kategorija tapo
nebereikalinga atsižvelgiant į tai, kad valstybės kompensacijas už
infrastruktūros administratorių funkcijas jau galima mokėti
pagal Direktyvą 2012/34/ES. Jei reglamento kategorijų skaičius
būtų sumažintas iki suderinamo su galiojančiais teisės
aktais, tai turėtų tokį pat poveikį, kaip ir panaikinimas –
būtų pašalintos nesuderintos kategorijos, tačiau valstybės
narės turėtų galimybę infrastruktūros
administratoriams teikti finansavimą, kuris būtų suderinamas su
jų funkcijomis, įskaitant išlaidas, susijusias su pervažų
infrastruktūra.
2.2         Panaikinimo padariniai
Remiantis valstybių narių pateiktais
duomenimis galima padaryti išvadą, kad reglamento panaikinimo padariniai
būtų labai maži.
I kategorija 
2008–2010 m. Belgija gavo
įmonės SNCB Holding paraiškų pagal I kategoriją
(išmokos, kurias geležinkelio įmonės privalo mokėti, tačiau
kurias kituose ekonomikos sektoriuose prisiima valstybė, įskaitant
išmokas už žalą ar sužalojimą įvykus nelaimingam atsitikimui
darbe). 2010 m. pagal reglamentą apskaičiuotas neigiamas
0,323 mln. EUR kompensavimo balansas, kurį SNCB Holding turi
grąžinti Belgijos valstybei. 
I kategorijos kompensacijų išmokų
atžvilgiu Reglamento 1192/69 panaikinimo poveikis būtų menkas. SNCB
turėtų prisijungti prie privačios nelaimingų
atsitikimų draudimo sistemos; Belgija nurodė, kad ji svarsto
tokį variantą. Bet kokios išlaidos, susijusios su sistemų
keitimu, būtų su kaupu kompensuotos pašalinus administracinę
naštą, susijusią su kasmetiniu paraiškų gavimu ir
kompensacijų apskaičiavimu pagal reglamentą. 
III kategorija 
2008–2010 m. Airija skyrė išmokas
įmonei CIE pagal III kategoriją (su išėjimu į pensiją
bei pensijomis susijusios išmokos, kurias geležinkelio įmonės atlieka
kitokiomis sąlygomis nei kitos transporto įmonės). 2010 m.
III kategorijos kompensacijos įmonei CIE sudarė 24,1 mln. EUR.

III kategorijos kompensacijų išmokų
atžvilgiu Reglamento 1192/69 panaikinimo poveikis būtų labai mažas.
Su infrastruktūros administravimo darbo jėgos išlaidomis susijusios
pensijų išmokos įmonei CIE gali būti pateisinamos Direktyvos
2012/34/ES 8 straipsniu kaip finansavimas už infrastruktūros
administratoriaus funkcijas. Pensijų išmokos įmonei CIE, susijusios
su darbo jėgos sąnaudomis, kurių susidaro vykdant su
viešąja paslauga susijusius įsipareigojimus, gali būti
pateisinamos kaip kompensacija už įsipareigojimus, susijusius su
viešąja paslauga, kaip apibrėžta pagal Reglamentą 1370/2007, ir
tokioms išmokoms gali būti netaikomas reikalavimas pranešti apie
valstybės pagalbą. (Šiuo metu visa keleivių vežimo geležinkeliu
veikla vykdoma vykdant su viešąja paslauga susijusius
įsipareigojimus). Pensijų išmokoms įmonei CIE už darbo
jėgos sąnaudas, susijusias su geležinkelio veikla, kuri vykdoma ne
pagal įsipareigojimus, susijusius su viešąja paslauga (kitaip tariant,
krovinių vežimo paslaugos), būtų taikomas pranešimas apie
valstybės pagalbą. Apskaičiuota, kad krovinių vežimo veikla
sudaro apie 5,2 % CIE geležinkelio veiklos, o ją vykdo apie
3,4 % įmonės darbuotojų. Tuo būdu mažiau nei
1 mln. EUR su pensijomis susijusių išmokų CIE yra
susiję su geležinkelio krovinių vežimo veikla. Tik tokioms išmokoms
įmonei CIE (taip pat išmokoms CIE, susijusioms su keleivių vežimu
geležinkeliu ne pagal įsipareigojimus, susijusius su viešąja
paslauga, tačiau tokių šiuo metu nėra) būtų taikomos
pranešimo apie valstybės pagalbą taisyklės. 
IV
kategorija
Airija, Vokietija ir Lenkija atliko išmokas
pagal IV kategoriją (pervažų infrastruktūros išlaidos).
2010 m. Airija įmonei CIE sumokėjo 4,2 mln. EUR pagal IV
kategoriją. Vokietijos išmokos pagal IV kategoriją įmonėms DB
Netz AG ir Userdomer Bäderbahn GmbH 2010 m. sudarė
72,8 mln. EUR; iš jų mažiau kaip 0,5 % teko įmonei Usedomer
Bäderbahn. 2012 m. Lenkija išmokės 7,9 mln. EUR
kompensacijų išmokų įmonei PKP PLK pagal IV kategoriją. 
IV kategorijos kompensacijų išmokų
atžvilgiu Reglamento 1192/69 panaikinimo poveikis būtų menkas.
Įmonėms CIE, DB NETZ ir PKP PLK mokamoms išmokoms, kaip
infrastruktūros administratoriaus funkcijų finansavimo
priemonėms, būtų taikomas Direktyvos 2012/34/ES 8 straipsnis.
Šios išmokos gali būti ir toliau mokamos po reglamento panaikinimo, o su
reglamento taikymu susiję administraciniai formalumai, tokie kaip
kasmečių įmonių paraiškų atlikti norminimą
tvarkymas, finansinės naštos ar naudos vertinimas, kompensacijos sumos
nustatymas, tinkamas sprendimų, priimamų pagal reglamento nuostatas,
rengimas ir oficialus tų sprendimų skelbimas, būtų
pašalinti. Išmokos įmonei Usedomer Bäderbahn yra minimalios ir joms
būtų taikomos pranešimo apie valstybės pagalbą
taisyklės. 
3.           TEISINIAI PASIŪLYMO ASPEKTAI
Pasiūlymą sudaro Reglamento (EEB)
Nr. 1192/69 panaikinimas. 
2013/0013 (COD)
Pasiūlymas
EUROPOS PARLAMENTO IR TARYBOS REGLAMENTAS
kuriuo panaikinamas Tarybos reglamentas (EEB)
Nr. 1192/69 dėl geležinkelio įmonių bendrųjų
apskaitos norminimo taisyklių
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 91 ir 109 straipsnius,
atsižvelgdami į Europos Komisijos
pasiūlymą,
perdavus įstatymo galią
turinčio teisės akto projektą nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[2], 
atsižvelgdami į Regionų komiteto
nuomonę[3],

laikydamiesi įprastos
teisėkūros procedūros,
kadangi:
(1)       Reglamentu (EEB)
Nr. 1192/69 valstybėms narėms leidžiama kompensuoti 36
išvardytoms geležinkelio įmonėms už mokėjimo
įsipareigojimus, kurių kitų rūšių transporto
įmonės neprivalo remti. Tinkamai taikant norminimo taisykles,
valstybėms narėms netaikomi pranešimo apie valstybės
pagalbą įpareigojimai;
(2)       Europos lygmeniu priimta
keletas teisėkūros priemonių; tuo būdu geležinkelio
krovinių ir tarptautinio keleivių vežimo geležinkeliu rinkos atvertos
konkurencijai, o 2012 m. lapkričio 21 d. Europos Parlamento ir
Tarybos direktyva 2012/34/ES, kuria sukuriama bendra Europos geležinkelių
erdvė, nustatyti tam tikri esminiai principai, kurie taikomi
komercinėms įmonėms, kaip antai: geležinkelio įmonės
turi būti valdomos pagal komercinėms įmonėms taikomus
principus; už pajėgumų paskirstymą ir geležinkelio
infrastruktūros apmokestinimą atsakingos įmonės turi
būti atskirtos nuo įmonių, kurios teikia geležinkelio paslaugas
ir turi būti atskirtos jų sąskaitos; bet kokia geležinkelio
įmonė, gavusi licenciją pagal ES kriterijus, turėtų
turėti prieigą prie geležinkelio infrastruktūros sąžiningomis
nediskriminacinėmis sąlygomis; o infrastruktūros
administratoriai gali pasinaudoti valstybės finansavimu; 
(3)       Reglamentas (EEB)
Nr. 1192/69 yra nenuoseklus ir nesuderinamas su galiojančiomis
teisėkūros priemonėmis. Atsižvelgiant į tai, kad rinka
liberalizuota ir kad joje geležinkelio įmonės tiesiogiai konkuruoja
su išvardytomis geležinkelio įmonėmis, šias dvi skirtingų
įmonių grupes skirti nebetinkama; 
(4)       todėl tikslinga
Reglamentą (EEB) Nr. 1192/69 panaikinti, siekiant pašalinti ES
teisinės tvarkos neatitikimus; tai padės paprastinti sistemą,
nes bus pašalintas nebeaktualus teisės aktas,
PRIĖMĖ ŠĮ
REGLAMENTĄ:
1 straipsnis
Reglamentas (EEB) Nr. 1192/69
panaikinamas.
2 straipsnis
Šis reglamentas įsigalioja kitą
dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL L 343, 2012 12 14, p. 32
[2]               OL C , , p. .
[3]               OL C , , p. .